Bratislava 1. októbra (ČTK) - Dôvera ekonómov v prijatie eura na Slovensku od roku 2009 sa počas septembra znížila na najnižšiu úroveň v tomto roku. Vyplýva to z prieskumu Inštitútu pre ekonomické reformy (INEKO) medzi 16 analytikmi a ekonómami.
Z oslovených odborníkov 13 v septembri uviedlo, že Slovensko splní všetky podmienky tak, aby mohlo od januára 2009 platiť eurom. Traja analytici zastávali opačný názor, pričom od februára do augusta spochybňoval zamýšľaný termín vstupu do eurozóny iba jeden respondent.
"Dôvodom poklesu je najmä ohlásená zmena pravidiel Eurostatu pri vyčísľovaní deficitu verejných financií a tiež opatrenia vlády, ktoré môžu zhoršiť ich udržateľnosť," uviedol INEKO. Rizikom pre verejné financie sú podľa inštitútu napríklad projekty stavby diaľnic prostredníctvom verejno-súkromných partnerstiev, alebo snahy vlády o znevýhodnenie sporenia na dôchodok v druhom pilieri.
Z piatich ekonomických kritérií na zavedenie eura Slovensko zatiaľ spĺňa okrem inflácie podmienku verejného dlhu a dlhodobých úrokových sadzieb. Kritérium stability kurzu začalo plniť v novembri roku 2005 vstupom do systému výmenných kurzov ERM-II, kde musí koruna zotrvať aspoň dva roky v rámci povoleného rozpätia od centrálnej parity.
V tomto roku by deficit verejných financií mal klesnúť pod tri percentá hrubého domáceho produktu, čo je najvyšší povolený schodok pre splnenie rozpočtového kritéria. Ministerstvo financií aktuálne predpokladá, že verejný deficit dosiahne 2,7 percenta z výkonu ekonomiky. Zvýšiť by ho však mohlo zaúčtovanie ďalších položiek, ktoré údajne vláde navrhol Eurostat. Podľa premiéra Roberta Fica však vláda v prípade potreby obmedzí výdavky štátu tak, aby Slovensko splnilo aj rozpočtové kritérium.
Viacerí analytici v prieskume upozornili na otáznu udržateľnosť nízkej inflácie. "Problémom môže byť najmä neprimeraná regulácia cien energií a očakávaný nárast inflácie po fixovaní menového kurzu," napísal INEKO. Slovensko po prvý raz splnilo inflačný cieľ pre euro v auguste. Podľa ministerstva financií by mal rast spotrebiteľských cien zostať pod požadovanou hranicou až do hodnotenia plnenia podmienok pre vstup do eurozóny európskymi inštitúciami.
Ku koncu marca 2008, čo bude rozhodujúce obdobie pre posúdenie inflácie vzhľadom na prechod na euro, odhadujú analytici priemernú ročnú infláciu na 1,8 percenta. Jej referenčnú hodnotu, ktorú krajina nesmie v snahe o vstup do eurozóny prekročiť, pritom predpokladajú na úrovni 2,6 percenta.
leg fil